Frá vetrarbyrjun hefur verið unnið að endurnýjun stofnlagnar hitaveitunnar milli Grjóteyrar og Skeljabrekku í Andakíl , tveggja og hálfs kílómetra kafla . Sigurður Rúnar Sigurðsson var að sjóða á fullu þegar blaðamaður Skessuhorns var á ferðinni í vikunni sem leið , en þar er verktakafyrirtækið Þróttur sem sér um verkið . Sigurður Rúnar , sem er brottfluttur Akurnesingur , sagði að framkvæmdum væri að ljúka við þennan áfanga endurnýjunar lagnarinnar . Þá var verið að skipta út gömlu asbestlögninni við bæinn Árdal . Þegar þessari framkvæmd er lokið verða komnir 12,5 kílómetrar í nýlegum lögnum hitaveitunnar frá Deildartunguhver um Borgarfjörð en eftir að skipta út tæpum 60 kílómetrum af gömlu asbestlögninni , sem kominn er tími á að endurnýja enda orðin 30 ára gömul . Skessuhorn hefur fregnað að áætlað sé að bjóða út næsta áfanga á næstunni , en sem kunnugt er var á dögunum gengið frá því að HAB er nú einvörðungu í eigu Orkuveitu Reykjavíkur .